
A „mi?” logika szerint a valami a semmivel, a valami hiányával kezdődik. A „hiánnyal” azonban legfeljebb a közgazdaságtan tud valamit kezdeni. A „hogyan?” logika szerint viszont a Semmi a Valami szülője, s bárminek, így a Semminek is a formálódására, a Világfolyamat kezdeti feltételeinek kialakulására természetesen ugyanaz a működési logika vonatkozik, mint a Mindenség egészére.

A „hogyan?” logika értelmében premisszánk a változás folytonossága; a „mi?” logika szerint nevezhetjük persze önvaló és önmagára ható Aktivitásnak is, mely éppen e premissza értelmében nem lehet nulla. Ebből következik, hogy a Semmi is Aktivitás. Megjelölhetjük ugyan matematikai „0” szimbólummal, mely megelőzi az 1-et és az összes többit, de az önmegkülönböztetéssel és önmegfogalmazással kibontakozó Világfolyamat kezdeti feltételei között tekintsük inkább „S” operátornak, egyfajta működtetőnek, matematikailag kifejezhető funkciónak. Premisszánk értelmében ugyanis mielőtt a Világ bármilyen pici része létrejött volna, az Aktivitás már érzékelte önmagát és képes volt megfogalmazni a saját jövőjét, α–jából indulva kijelölni a folyamat ω-ját, s a jövőt ettől a megfogalmazásától tette függővé. Ez az elő-érzelem és az elő-megfogalmazás, mint a Semmi minőségi hatása, hajlama vagy készsége megelőzi tehát azt a kibontakozó Világot, amelyben majd formát és esetleg tartalmat nyerhet. Kétféleképpen vezérli tehát önmagát, hat önmagára egyidejűleg az Aktivitás már a Semmi stádiumában is, ha folyamatként fogjuk fel (premisszánk értelmében másnak nem is tekinthetjük): az aktív α–ja felől érzelmi-emocionális alapon, ha passzívnak tekintem a végkimenetelét, az ω-ját, és az aktív ω-ja felől szellemi-kognitív alapon, ha passzívnak tekintem az α–ját.
Premisszánk önmagát logikailag igazoló helytállósága, működése tehát azt jelenti, hogy a Világ minden kibontakozását megelőzően is rendelkezett már a viszonyteremtés, az Érzelem és a Megfogalmazás természetével, a későbbi Érzéssel és a Gondolattal, mint az Aktivitás lényegével és annak teremtőerejével, minden ezt követően kibontakozó erő ősével. Úgy is mondhatnám, hogy a Gondolat, mint az egyensúlyt helyreállító, az aktivitáskülönbséget szellemi teremtéssel pótló önbeavatkozás a passzív oldalon, s a Folyamat érzelmi kontrollja, beindítója az aktív oldalon, együttesen, dinamikus egyensúlyként fogalmazódnak meg. A Teljességnek, érzelmi Kontrollja mellett, periodikusan helyre kell állítania önmaga dinamikai egyensúlyát a Megfogalmazás erejével; a folytonos változás „v” operátorát, működését ki kell, hogy egészítse a változás változtatásának periodikus „w”operátora. A „w”operátor általi kvantálás az Aktivitás természetéből fakad, mint ahogy az is, hogy statika hozzárendelésével „pórázra lehet venni”, „sínre lehet helyezni”, meg lehet vezetni a tobzódó dinamikát, de szabályozni a változás változását csak dinamikus vezérléssel lehet. Ilyenformán az eseményről eseményre váltással járó periodikus átkódolás a Világfolyamat folytonosságának, dinamikus egyensúlyának feltétele. Vagyis az állandók általi vezérlés szükségessége meg kell, hogy előzze a Világfolyamat egészét. A Semmi funkciója tehát az, hogy idejekorán merev szabályozást rendel a majdani csapongó dinamikához.

A Mindenség lényegéhez tartozik az is, hogy nem a periodikusan megnyilvánuló véges Életnek van tudata és intellektusa, hanem fordítva, a permanens Tudatnak (érzelmi kontroll) és önfejlesztő Intellektusnak (vezérlő önmódosítás) van élete. Az aktív ön- és környezet-módosító Élet, vagyis a kibontakozó Világ számára a Semmi regulatív funkciója támasz- és hordozóként szolgál, hátteret képez. Mert a Változást nem lehet Megváltoztatni a Semmihez való visszatérés nélkül. A Semmi mint Operátor tehát ciklikus: minden elemi Eseménynek négy operátorból kell állnia ahhoz, hogy a teljes egysége kibontakozzék: <„v”→„Sfekete”→„w”→„Sfehér”>.
